En 49-årig mand risikerer ubetinget fængsel, efter han onsdag morgen bortførte og kørte galt med ekskonen.

En 49-årig mand tog onsdag morgen på tur med sin 16-årige søn og dennes kammerat. Det var dog ikke en helt normal tur. Efter en køretur fra Randers til Skelund tvang manden nemlig sin 41-årige ekskone og drengens mor med ind i bilen. Herefter kørte de igen mod Randers, men ved Havndal gik det galt. Kvinden forsøgte at slippe fri ved at rykke i rettet, og så endte bilen på hovedet. - Jeg vil betegne sagen som meget grov, og vi ser på den med stor alvor, siger Vicepolitiinspektør i Himmerlands Politi Ole Kristensen til TV2/Nord. Her til eftermiddag sidder faderen til afhøring hos Politiet i Hobro. Han kan risikere fængselsstraf, hvis han bliver dømt for ulovlig tvang. Hvorvidt manden skal fremstilles i et grundlovsforhør vides endnu ikke. Men også den 16-årige søn kan risikere en straf. - Det er klart det er et særligt faktum, at der var flere med i bilen. Det er noget vi skal se nærmere på, når vi efterforsker og afhører de implicerede og yderligere vidner, siger Ole Kristensen.